

**СКРИТАТА ИКОНОМИКА В БЪЛГАРИЯ ПРЕЗ 2013 г.**

Съобщение за медиите

На 20 ноември 2013 г. Центърът за изследване на демокрацията представи традиционното си проучване, проследяващо динамиката на скритата икономика в България, което се проведе в пресклуба на Българската телеграфна агенция. За анализа са използвани данните от *Индекса на скритата икономика* при бизнеса и *Индекса на недекларираната икономическа дейност* на населението, разработени от Центъра за изследване на демокрацията и Витоша рисърч.

Анализът сочи, че през 2013 г. макроикономическата ситуация в България отбелязва леко подобрение, но като цяло остава песимистична. Бедността, тежките условия на пазара на труда и тенденцията на предпазливост и икономическа пасивност създават благоприятни условия за развитието на скритата икономика. Безработицата остава на високо равнище, достигайки почти 13%, а ниските нива и на производителността и на цената на труда продължат да стимулират (или по-скоро да не възпират) навлизането в скритата икономика. Към тези характерни за кризата след 2009 г. фактори през 2013 г. се прибави политическа, социална и административна несигурност, свързани с предсрочните парламентарни избори, нестабилното парламентарно мнозинство и продължаващото пети месец обществено недоволство.

Резултатите от индексите на скритата икономика при населението и бизнеса показват, че през 2013 г. скритата икономика в България отбелязва увеличение спрямо равнището си от предходната година. Особено тревожно е положението със скритата заетост чрез необявяване на реалния размер на получавания доход или т.нар. „пари на ръка”. По този начин равнището на укриване на доходи през 2013 г. достига най-високите си стойности от началото на измерванията чрез индексите на скритата икономика през 2002 г. Делът на работещите на основна работа без трудов договор се е увеличил до 4% от 3% през 2012 г. По много консервативни оценки на Центъра за изследване на демокрацията за периода от януари до септември 2013 г. бюджетът е понесъл загуби общо в размер на 184,2 милиона лева от невнесени социални и здравни осигуровки поради недеклариране на дохода в пълен размер или цялостно му укриване. Ако същата тенденция се запази, това ще доведе до загуби в общ размер на 245,6 милиона лева за 2013 г. от неплатени здравни и социални осигуровки. 

Представите на бизнеса за цялостния размер на скритата икономика в страната остават високи. Индексът на скритата икономика при бизнеса показва увеличение спрямо резултатите през 2012 г. През 2013 г. има нарастване на под-индекс „Преразпределение”, който показва увеличаване на случаите на неплащане на данъци, мита и акцизи и източване на ДДС. Това се потвърждава от спада в ръста на събираемостта на непреките данъци и особено акцизите през 2013 г. Влошаването на събираемостта вероятно се е повлияла негативно от дългия преходен период между администрациите на старото и новото правителство и продължаващата несигурност сред служителите на приходните агенции.

**Фигура 1. Базова стойност на социално-осигурителните вноски от основна работа**



Източник: Изследване на скритата икономика сред населението, 2013 г., Център за изследване на демокрацията



**Фигура 2. Индекс на скритата икономика 2002 г. – 2013 г.**

Източник: Изследване на скритата икономика при бизнеса 2013 г., Център за изследване на демокрацията

През последните 10 години скритата икономика се свива като дял от БВП, което в голяма степен се дължи на естествени процеси, произтичащи от развитието на пазарните отношения, но и на важни промени в регулаторната среда като въвеждането на задължителна регистрация на трудовите договори през 2003 г. или свързването в реално време на фискалните апарати със сървърите на НАП. В бъдеще политическото внимание би следвало да се насочи към продължаване на административната реформа в регулаторните агенции с ориентация към предоставянето на по-добри услуги и обучение за гражданите и фирмите. Контролната дейност на множеството агенции трябва да се концентрира и да се търси по-висока резултатност от дейността. Една неизползвана възможност е увеличаването на нивото на електронните плащания и по-широкото въвеждане на електронно правителство. В заключение, авторите на анализа подчертават, че България трябва решително да се заеме с въпросите за корупцията, организираната престъпност и ефективността на съдебната система, ако иска да отбележи значителен напредък в борбата със скритата икономика.

*За повече информация или за връзка с експерти на Центъра за изследване на демокрацията: тел. (02) 971 3000;* csd@online.bg

*Информацията от това съобщение за медиите може да бъде използвана свободно при позоваване на източника – Център за изследване на демокрацията.*